**LAZDIJŲ RAJONO SAVIVALDYBĖS TARYBA**

**SPRENDIMAS**

**DĖL ATLEIDIMO NUO DALIES MOKESČIO UŽ ILGALAIKĘ SOCIALINĘ GLOBĄ**

2021 m. kovo 16 d. Nr. 34-692

Lazdijai

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Mokėjimo už socialines paslaugas tvarkos aprašo, patvirtinto Lietuvos Respublikos Vyriausybės 2006 m. birželio 14 d. nutarimu Nr. 583 „Dėl Mokėjimo už socialines paslaugas tvarkos aprašo patvirtinimo“, 47 punktu, Lazdijų rajono savivaldybės tarybos 2020 m. sausio 31 d. sprendimu Nr. 5TS-229 „Dėl viešosios įstaigos Lazdijų socialinių paslaugų centro teikiamų socialinių paslaugų, jų kainų ir tarifų nustatymo“, Lazdijų rajono savivaldybės gyventojų mokėjimo už socialines paslaugas tvarkos aprašo, patvirtinto Lazdijų rajono savivaldybės tarybos 2020 m. balandžio 30 d. sprendimu Nr. 5TS-303 „Dėl Lazdijų rajono savivaldybės gyventojų mokėjimo už socialines paslaugas tvarkos aprašo patvirtinimo“, 44 punktu ir atsižvelgdama į Lazdijų rajono savivaldybės socialinių paslaugų skyrimo komisijos, sudarytos Lazdijų rajono savivaldybės administracijos direktoriaus 2020 m. rugpjūčio 6 d. įsakymu Nr. 10V-651 „Dėl socialinių paslaugų skyrimo komisijos sudarymo“, 2021-02-18 siūlymą (protokolas Nr. SP9-3), Lazdijų rajono savivaldybės taryba n u s p r e n d ž i a:

1. Atleisti Agniešką Metrikevičienę, gyv. viešosios įstaigos Lazdijų socialinių paslaugų centro Socialinės globos namuose, Kauno g. 8, Lazdijuose, nuo dalies mokesčio už viešojoje įstaigoje Lazdijų socialinių paslaugų centre teikiamą ilgalaikę socialinę globą, kurią sudaro 1 procentas jos turto vertės, viršijančios nustatytą turto vertės normatyvą, kuris yra 201,09 Eur/mėn., nuo 2021 m. balandžio 1 d. iki sąlygų, turinčių įtakos mokesčio už ilgalaikės socialinės globos paslaugas dydžio perskaičiavimui, atsiradimo, bet ne ilgiau kaip iki 2022 m. balandžio 30 d. (imtinai).

2. Nustatyti, kad šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka ir terminais.

Savivaldybės merė Ausma Miškinienė

Indrė Sušinskienė, tel. 8 611 36 208

**LAZDIJŲ RAJONO SAVIVALDYBĖS TARYBOS SPRENDIMO**

**„DĖL ATLEIDIMO NUO DALIES MOKESČIO UŽ ILGALAIKĘ SOCIALINĘ GLOBĄ“ PROJEKTO**

**AIŠKINAMASIS RAŠTAS**

2021 m. kovo 9 d.

Lazdijų rajono savivaldybės tarybos sprendimo projektas „Dėl atleidimo nuo dalies mokesčio už ilgalaikę socialinę globą“ parengtas vadovaujantis Lietuvos Respublikos vietos savivaldos įstatymo 16 straipsnio 4 dalimi, Mokėjimo už socialines paslaugas tvarkos aprašo, patvirtinto Lietuvos Respublikos Vyriausybės 2006 m. birželio 14 d. nutarimu Nr. 583 „Dėl Mokėjimo už socialines paslaugas tvarkos aprašo patvirtinimo“, 47 punktu, Lazdijų rajono savivaldybės tarybos 2020 m. sausio 31 d. sprendimu Nr. 5TS-229 „Dėl viešosios įstaigos Lazdijų socialinių paslaugų centro teikiamų socialinių paslaugų, jų kainų ir tarifų nustatymo“, Lazdijų rajono savivaldybės gyventojų mokėjimo už socialines paslaugas tvarkos aprašo, patvirtinto Lazdijų rajono savivaldybės tarybos 2020 m. balandžio 30 d. sprendimu Nr. 5TS-303 „Dėl Lazdijų rajono savivaldybės gyventojų mokėjimo už socialines paslaugas tvarkos aprašo patvirtinimo“, 44 punktu ir atsižvelgiant į Lazdijų rajono savivaldybės socialinių paslaugų skyrimo komisijos, sudarytos Lazdijų rajono savivaldybės administracijos direktoriaus 2020 m. rugpjūčio 6 d. įsakymu Nr. 10V-651 „Dėl socialinių paslaugų skyrimo komisijos sudarymo“, 2021-02-18 siūlymą (protokolas Nr. SP9-3).

Šio projekto tikslas – atleisti Agniešką Metrikevičienę, gyvenančią viešosios įstaigos Lazdijų socialinių paslaugų centro Socialinės globos namuose, nuo dalies mokesčio už ilgalaikę socialinę globą.

Agnieška Metrikevičienė, gim. 1925-10-11, nuo 2019 m. gruodžio 3 d. gyvena Lazdijų socialinių paslaugų centro socialinės globos namuose. Moteris savo vardu turėjo turto, už kurį buvo paskaičiuotas 1 procentas turto vertės, viršijančios nustatytą turto vertės normatyvą, kuris yra 201,09 Eur/mėn. Prieš apgyvendinant moterį globos namuose, buvo ieškoma asmens artimųjų, kurie galėtų šį mokestį mokėti už Agnieškai Metrikevičienei teikiamas ilgalaikės socialinės globos paslaugas. Moters sūnus Zenius Metrikevičius atsisakė šį mokestį mokėti, bet šį turto mokestį 2019 m. spalio 2 d. sutiko mokėti moters sūnėnas Jonas Aleksandravičius su sąlyga, kad moteris savo turimą turtą perleistų jam. Vyrui buvo paaiškinta, kad po 12 mėnesių yra galimybė perskaičiuoti šį mokestį, jeigu moteris savo vardu turto nebeturės. 2020 m. gruodžio 23 d. gavome Jono Aleksandravičiaus prašymą dėl turto vertės mokesčio perskaičiavimo. Patikrinus informaciją VĮ Registrų centre, paaiškėjo, kad Agnieška Metrikevičienė nuosavybės teise savo turėtą turtą 2019 m. spalio 31 d. perleido savo sūnėnui Jonui Aleksandravičiui išlaikymo iki gyvos galvos sutartimi Nr. 5381 (įrašas galioja nuo 2019-12-23). Vadovaujantis šia sutartimi, Jonas Aleksandravičius įsipareigojo rūpintis moterimi, kol ji bus gyva ar gyvens socialinės globos įstaigoje, ir mokėti turto mokestį. Atsižvelgiant į Jono Aleksandravičiaus 2021 m. sausio 28 d. prašymą (vyras pensinio amžiaus, pablogėjo jo finansinė būklė, sveikata), siūloma suteikti Agnieškai Metrikevičienei mokesčio lengvatą už VšĮ Lazdijų socialinių paslaugų centre teikiamą ilgalaikę socialinę globą, kurią sudaro 1 procentas jos turto vertės, viršijančios nustatytą turto vertės normatyvą, kadangi moters sūnėnui Jonui Aleksandravičiui mokėti šį turto mokestį yra per didelė finansinė našta.

Galimos neigiamos pasekmės priėmus projektą, kokių priemonių reikėtų imtis, kad tokių pasekmių būtų išvengta – priėmus šį Lazdijų rajono savivaldybės tarybos sprendimą, neigiamų pasekmių nenumatoma.

Kokie šios srities aktai tebegalioja ir kokius galiojančius aktus būtina pakeisti ar panaikinti, priėmus teikiamą projektą – priėmus šį Lazdijų rajono savivaldybės tarybos sprendimą, galiojančių teisės aktų pakeisti ar panaikinti nereikės.

Rengiant projektą gauti specialistų vertinimai ir išvados – dėl sprendimo projekto pastabų pateikta nebuvo.

Parengtas sprendimo projektas neprieštarauja galiojantiems teisės aktams.

Sprendimo projektą parengė Lazdijų rajono savivaldybės administracijos Socialinės paramos ir sveikatos skyriaus vyr. specialistė Indrė Sušinskienė.

Socialinės paramos ir sveikatos

skyriaus vyr. specialistė Indrė Sušinskienė